Broj: 711-I-606-P-70/22-02-17

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Dražena Čveka, direktora trgovačkog društva Radio Grubišno Polje d.o.o., za davanjem očitovanja**,na 158. sjednici, održanoj 11. veljače 2022., daje sljedeće

**OČITOVANJE**

**Dražen Čvek, kao direktor trgovačkog društva Radio Grubišno Polje d.o.o., u kojem Grad Grubišno Polje te Centar za kulturu i informiranje, ustanova kojoj je Grad osnivač, imaju svaki po 50% udjela u vlasništvu, nije obveznik u smislu članka 3. ZSSI/21-a, budući da se ne radi o trgovačkom društvu u kojem većinski udio ima jedinica lokalne i područne (regionalne) samouprave, niti o trgovačkom društvu u većinskom vlasništvu trgovačkog društva u kojem većinski udio ima jedinica lokalne i područne (regionalne) samouprave.**

Obrazloženje

Dražen Čvek, direktor trgovačkog društva Radio Grubišno Polje d.o.o., podnio je zahtjev za očitovanjem koji je u knjigama ulazne pošte zaprimljen 2. veljače 2022. pod brojem: 711-U-2129-P-75/22-01-2, povodom kojeg se vodi predmet broj P-70/22.

U zahtjevu podnositelj navodi da Grad Grubišno Polje ima 50% udjela u vlasništvu trgovačkog društva Radio Grubišno Polje d.o.o., a Centar za kulturu i informiranje također ima 50% udjela u vlasništvu navedenog trgovačkog društva, slijedom čega traži mišljenje Povjerenstva je li kao direktor trgovačkog društva Radio Grubišno Polje d.o.o. dužan Povjerenstvu podnijeti imovinsku karticu.

Uvidom u podatke sudskog registra nadležnog Trgovačkog suda u Bjelovaru, utvrđeno je da Dražen Čvek obavlja funkciju direktora trgovačkog društva Radio Grubišno Polje d.o.o., kojem su suosnivači Grad Grubišno Polje i Centar za kulturu i informiranje Dr. Franjo Tuđman, za koji je uvidom u podatke sudskog registra utvrđeno da je osnovano kao ustanova te da je njezin osnivač Grad Grubišno Polje.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik u smislu članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu tog Zakona.

Imajući u vidu da Grad Grubišno Polje, jedinica lokalne samouprave, ima 50% udjela u vlasništvu trgovačkog društva Radio Grubišno Polje d.o.o., te da drugih 50% udjela u vlasništvu istog društva ima ustanova Centar za kulturu i informiranje Dr. Franjo Tuđman, Dražen Čvek, kao direktor trgovačkog društva Radio Grubišno Polje d.o.o. nije obveznik u smislu članka 3. ZSSI/21-a.

Naime, u ovome se slučaju ne radi o trgovačkom društvu u kojem većinski udio ima jedinica lokalne i područne (regionalne) samouprave, niti o trgovačkom društvu u većinskom vlasništvu trgovačkog društva u kojem većinski udio ima jedinica lokalne i područne (regionalne) samouprave

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana